**Scrisoarea unui melancolic**

*Alina Cristian*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Scrisoarea unui melancolic

E iarași toamnă, frunzele parcă valsează

Auzi tu oare vântul, cum oftează?...

Sau somnul te fură cu tot cu visele-n geană,

Iar eu îți scriu, frumoasă Cosânzeană.

Privesc la lemnul ce trosnește tare,

Tresar ușor, parcă te văd la geam...

Cu brațe moi și calde, așa cum te știam

Tu, adorato, mă tot chemi din depărtare.

Și iar mă-ntreb: oare ce faci acum?

Te poartă gândul înspre mine oare?...

În fiecare zi privesc tăcut cocoare

Și-aș vrea să-mi crească aripi, pentru drum.

Poate citești scrisorile-mi trimise,

Ce le-am tot scris mereu, cu mare drag...

Iar vântul ce oftează noaptea-n prag,

Îți duce toate sărutările promise.

Suntem un du-te-vino între două lumi,

O inimă ce are două puncte cardinale...

Ne îmbarcăm cu-aceleași visuri autumnale

Și te sărut mereu, 'nainte să adormi.

Un visător nebun, cum spun poate poeții,

În lipsa ta, iubito, mai cad pradă tristeții...

Dar revenirea-ți dulce, mă prinde iar de mână

Speranța se aprinde, cu chipu-ți blând de zână.

-31 Octombrie 2015-